钦定古今图书集成/明伦汇编/氏族典/第226卷 > 杨愔
## 钦定古今图书集成/明伦汇编/氏族典/第226卷 > 杨愔

按《北齐书杨愔传》：“愔字遵彦，小名秦王弘农华阴人。
父津，魏司空侍中。愔儿童时，口若不能言，而风度深
敏，出入门闾，未尝戏弄。六岁学史书，十一受《诗》《易》，好
《左氏春秋》。及长，能清言美音，制风神俊悟，容止可观，
人士见之，莫不敬异，有识者多以远大许之。孝昌初，
以军功除羽林监，赐爵魏男。永安初，拜通直散骑侍”
郎，时年十八。元颢入洛，乘舆失守，愔扈从达建州，除
通直散骑常侍。及孝庄幽崩，潜窜屡载。属神武至信
都，遂投刺辕门，署行台郎中，转大行台右丞。愔从兄
幼卿为岐州刺史，以直言忤旨见诛。愔闻之悲惧，因
哀感发疾。后取急就雁门温汤疗疾。郭秀素害其能，
因致书恐之，愔遂弃衣冠于水滨，若自沉者，变易名
姓，自称刘士安。入嵩山，与沙门昙谟征等屏居削迹。
又潜之光州，因东入田横岛，以讲诵为业。海隅之士
谓之“刘先生。”神武知愔存，遣愔从兄宝猗赍书慰喻，
仍遣光州刺史奚思业以礼发遣。神武见之悦，除太
原公开府司马，转长史，复授大行台右丞，封华阴县
侯。迁给事黄门侍郎，又兼散骑常侍，为《聘梁》使主。至
《碻磝》戍，病不成行。久之，以本官兼尚书吏部郎中。武
定末，超拜吏部尚书，加侍中、卫将军。天保初，以本官
领太子少傅，别封阳夏县男。又诏监太史，迁尚书右
仆射，尚太原长公主。又拜开府仪同三司、尚书右仆
射，改封华山郡公。九年，徙尚书令，又拜特进、骠骑大
将军。十年，封开封王。乾明元年二月，为昭帝所诛，时
年五十。